b'\n_START_ARTICLE_\nSemi Norv\xc3\xa8ge\n_START_SECTION_\nSt\xc3\xb8rre Enn Elvis\n_START_PARAGRAPH_\nSemi Norv\xc3\xa8ge ble startet h\xc3\xb8sten 1996 under navet \xc2\xabSt\xc3\xb8rre Enn Elvis\xc2\xbb og besto av opprinnelig av Hans-Peter Johnsen (gitar) (tidligere bl.a. i Claus H\xc3\xbcberdh, Pleasure in Pain og Berg & Dal Band), Erik Lunde (vokal og gitar), Rune Eriksen (bass) og Stein Erik Eilertsen (slagverk). I april 1997 ble Jon Erling Solheim (som tidligere bl.a. har spilt sammen med Michael Krohn i en tidlig utgave av Kj\xc3\xb8tt, og ogs\xc3\xa5 var med i Troms\xc3\xb8-bandet Madsens Kranium tidlig p\xc3\xa5 \'80-tallet) ny bassist i St\xc3\xb8rre Enn Elvis. Bandet konsert-debuterte i juni 1997._NEWLINE_Den p\xc3\xa5f\xc3\xb8lgende h\xc3\xb8sten ble keyboardist Klaus Henning Oelmann bandets femte medlem, og et halvt \xc3\xa5r etter \xe2\x80\x93 i mai 1998 \xe2\x80\x93 ble Trond Emil Hansen ny trommeslager i bandet. Kort etter ble ogs\xc3\xa5 Kebba Sosseh inkludert som perkusjonist, og sjette medlem, omtrent samtidig skiftet St\xc3\xb8rre Enn Elvis navn til Semi Norv\xc3\xa8ge.\n_START_SECTION_\nDemoer og Yellow Snow\n_START_PARAGRAPH_\nI september 1998 ble Sosseh erstattet av Pamawdo Saho p\xc3\xa5 perkusjon, og med denne besetningen spilte Semi Norv\xc3\xa8ge i oktober samme \xc3\xa5r inn sin f\xc3\xb8rste Demo CD ved NRKs studio i Troms\xc3\xb8. God mottakelse og stor ettersp\xc3\xb8rsel gjorde at platen etterhvert fikk mer karakter av \xc3\xa5 v\xc3\xa6re en regul\xc3\xa6r utgivelse._NEWLINE_I mars 1999 forlot b\xc3\xa5de Hansen og Saho bandet, og det var duket for nye endringer i besetningen._NEWLINE_Med Stein Erik Eilertsen midlertidig tilbake i trommestolen, gjennomf\xc3\xb8rte bandet i april / mai 1999 en "semi-unplugged" mini-turn\xc3\xa9 som ble avsluttet 8. mai, med intet mindre enn tre (!) konserter to steder p\xc3\xa5 \xc3\xa9n og samme dag._NEWLINE_I slutten av mai 1999 ble Rune Nylund (tidligere bl.a. i Lazy Zway) Semi Norv\xc3\xa8ge\'s nye faste mann bak stikkene, og bare tre uker senere var bandet p\xc3\xa5 nytt i studio. Fire nye l\xc3\xa5ter ble innspilt, og utgitt p\xc3\xa5 deres andre demo \xe2\x80\x93 "CE" \xe2\x80\x93 i august \'99._NEWLINE_Sommeren 1999 ble Semi Norv\xc3\xa8ge ble bandet ogs\xc3\xa5 invitert til \xc3\xa5 delta p\xc3\xa5 en samleplate sammen med fem andre Troms\xc3\xb8-band i regi av Yellow Snow Records. Denne platen var den f\xc3\xb8rste av sitt slag i Troms\xc3\xb8, og ble utgitt 27. september 1999.\n_START_SECTION_\nTout\n_START_PARAGRAPH_\nV\xc3\xa5ren 2000 begynte Semi Norv\xc3\xa8ge innspillingen av det som skulle bli deres f\xc3\xb8rste \xc2\xabekte\xc2\xbb plate \xe2\x80\x93 Tout. Innspillingen fant sted i Lille Studio i Det Lille Kulturhus i Troms\xc3\xb8, med Arne Lund (ex-The Cut, Karls\xc3\xb8y Prestegaard) som produsent. Gjester p\xc3\xa5 platen inkluderte bl.a. Arne Lund (perkusjon), Christian Knudtzon (gitar), Hans Vidar Hansen (saksofon), Trond Sverris Lund (groovebox), Tore Pr\xc3\xa6steng Thuen (gitar) og Hella Oelmann (bratsj)._NEWLINE_"Tout" ble utgitt 31.mai, og begivenheten ble markert med en release-konsert der ogs\xc3\xa5 en lang rekke gjesteartister deltok. Platen fikk sv\xc3\xa6rt god mottakelse av presse og publikum, og sommeren 2000 spilte Semi Norv\xc3\xa8ge p\xc3\xa5 flere st\xc3\xb8rre festivaler i Nord-Norge._NEWLINE_I november 2000 var det s\xc3\xa5 enda en gang tid for endringer i besetningen, og som vanlig dreide det ogs\xc3\xa5 denne gang om trommeslageren. Rune Nylund sluttet i bandet, og etter en del pr\xc3\xb8vespillinger ble hans erstatter funnet i Thorgrim Stensland. Nylund ble senere med i bandet The North, som ga ut CD-en No Borders i 2004.\n_START_SECTION_\nIstid / Hud mot hud\n_START_PARAGRAPH_\nI juni 2001 platedebuterte den nye utgaven av Semi Norv\xc3\xa8ge med CD Singlen "Istid" / "Hud mot hud". De to l\xc3\xa5tene p\xc3\xa5 platen var blitt innspilt og mixet over en periode p\xc3\xa5 tre m\xc3\xa5nder v\xc3\xa5ren 2001, og viste en betydelig mer "mainstream-orientert" side av Semi Norv\xc3\xa8ge enn hva som hadde v\xc3\xa6rt tilfelle p\xc3\xa5 deres tidligere utgivelser. Gjester denne gang inkluderte Solveig Jakobsen (vokal) og Sigbj\xc3\xb8rn Sigurdson (perkusjon)._NEWLINE_Sommeren 2001 tok Klaus Henning Oelmann et \xc3\xa5rs permisjon fra Semi Norv\xc3\xa8ge, og uten keyboard begynte bandet naturlig nok n\xc3\xa5 \xc3\xa5 bevege seg i en mer gitar-orientert retning. Den "nye" firemannsutgaven av Semi Norv\xc3\xa8ge konsert-debuterte i september 2001.\n_START_SECTION_\nDen vanskelige andre platen\n_START_PARAGRAPH_\nI januar 2002 startet opptakene til bandets andre fullengde-CD. Nok en gang ble Lille Studio i Det Lille Kulturhus, Troms\xc3\xb8, valgt som innspillingssted, og ogs\xc3\xa5 denne gang med Arne Lund som med-produsent og tekniker. Til forskjell fra tidligere valgte de imidlertid denne gang \xc3\xa5 satse p\xc3\xa5 et r\xc3\xb8ffere og mer nakent lydbilde, og \xc3\xa5 spille inn mest mulig live. I perioden januar - april spilte bandet inn fem l\xc3\xa5ter. Som f\xc3\xb8lge av en rekke omstendigheter utenfor bandets kontroll - bl.a.at bygningen der studioet befant seg m\xc3\xa5tte flyttes (!) for \xc3\xa5 gi plass for byggingen av nytt r\xc3\xa5dhus i Troms\xc3\xb8 - m\xc3\xa5tte innspillingen legges p\xc3\xa5 is sommeren 2002. Bandet gjorde likevel en del konserter i denne perioden, deriblant en ny opptreden p\xc3\xa5 Karls\xc3\xb8y-festivalen._NEWLINE_H\xc3\xb8sten 2002 ble det etterhvert klart at keyboardist Klaus Henning Oelmann ikke ville vende tilbake som medlem av Semi Norv\xc3\xa8ge, og kvartett-formatet gikk fra \xc3\xa5 v\xc3\xa6re midlertidig til \xc3\xa5 bli permanent._NEWLINE_2003 gikk med til \xc3\xb8vinger og konserter i p\xc3\xa5vente av at innspillingen av den lenge forsinkede oppf\xc3\xb8lgeren til "Tout" skulle kunne fortsette, men dette lot seg ikke realisere, og sommeren 2004 trakk ogs\xc3\xa5 trommeslager Thorgrim Stensland seg fra bandet.\n_START_SECTION_\n2004 til n\xc3\xa5\n_START_PARAGRAPH_\nSiden 2004 har Semi Norv\xc3\xa8ge holdt en relativt lav profil. Fors\xc3\xb8k p\xc3\xa5 \xc3\xa5 fortsette innspillingen av bandets andre CD kom omsider i gang igjen 2005/2006, med Arne Lund som b\xc3\xa5de tekniker og stand-in p\xc3\xa5 slagverk, men ble nok en gang lagt p\xc3\xa5 is. _NEWLINE_Hans-Peter Johnsen og Jon Erling Solheim startet i 2007 side-prosjektet Lustiga Huset sammen med Helge Normann Jakobsen p\xc3\xa5 trommer. I 2008 ble b\xc3\xa5de Erik Lunde og ex-keyboardist Klaus Henning Oelmann ogs\xc3\xa5 involvert i dette prosjektet, og Lustiga Huset gikk dermed i praksis over til \xc3\xa5 bli den nye utgaven av Semi Norv\xc3\xa8ge. Dette til tross, var det fremdeles Johnsen, Solheim og Jakobsen som n\xc3\xa5 utgjorde kjernen i bandet, og Lunde og Oelmanns deltakelse var mer sporadisk. Bandet har av ulike \xc3\xa5rsaker ogs\xc3\xa5 "ligget nede" i lengre perioder._NEWLINE_I 2011 gikk Klaus Henning Oelmann uventet bort, og Semi Norv\xc3\xa8ge\'s  videre skjebne gikk mer er mindre inn i enn en tilstand av uavklarthet. Jon Erling Solheim var i denne  tiden aktiv i ulike musikalske sammenhenger som spente fra rockeband til korps og storband, mens Hans-Peter Johnsen bl.a. var \xc3\xa5 se/h\xc3\xb8re under en Claus H\xc3\xbcberdh reunion i Troms\xc3\xb8 Kulturhus 7. januar 2012. Utover dette fortsatte bandet \xc3\xa5 arbeide med nytt materiale, og p\xc3\xa5 v\xc3\xa5rparten 2012 ble det klart at en ville satse p\xc3\xa5 en ny plateutgivelse i l\xc3\xb8pet av h\xc3\xb8sten 2012 eller tidlig 2013, best\xc3\xa5ende av en blanding av tidligere innspillinger, remixet  materiale og nye ting.\n_START_SECTION_\nMedlemmer\n_START_PARAGRAPH_\nErik Lunde: vokal, akustisk gitar_NEWLINE__NEWLINE_Hans-Peter Johnsen: gitar_NEWLINE__NEWLINE_Jon Erling Solheim: bass (1997-n\xc3\xa5)_NEWLINE__NEWLINE_Helge Normann Jakobsen: slagverk (2007-n\xc3\xa5)_NEWLINE_Tidligere medlemmer:_NEWLINE__NEWLINE_Rune Eriksen: Bass (1996\xe2\x80\x931997)_NEWLINE_Klaus Henning Oelmann: keyboards (1997-2002 / 2008-2011)_NEWLINE__NEWLINE_Stein Erik Eilertsen: slagverk (1996-1998 / 1999)_NEWLINE__NEWLINE_Trond Emil Hansen: slagverk (1998\xe2\x80\x931999)_NEWLINE__NEWLINE_Rune Nylund: slagverk (1999\xe2\x80\x932000)_NEWLINE__NEWLINE_Thorgrim Stensland: slagverk (2001\xe2\x80\x932004)_NEWLINE__NEWLINE_Kebbah Sosseh: perkusjon (1998)_NEWLINE__NEWLINE_Pamawdo Saho: perkusjon (1998\xe2\x80\x931999)\n_START_SECTION_\nPlateutgivelser\n_START_PARAGRAPH_\n- Semi Norv\xc3\xa8ge \xe2\x80\x93 Demo (1998) (demo-CD; ikke produsert for salg)_NEWLINE__NEWLINE_- CE (1999) (demo-CD; ikke produsert for salg)_NEWLINE__NEWLINE_- Yellow Snow Compilation Vol.1 (Yellow Snow RBKTIL 01) (1999) (samle-CD med 2 Semi Norv\xc3\xa8ge l\xc3\xa5ter)_NEWLINE__NEWLINE_- Tout (SN Records SN 03 / Yellow Snow RBKTIL 06) (2000)_NEWLINE__NEWLINE_- Istid / Hud mot hud (SN Records SN 04) (2001) (CD Single)_NEWLINE_Relaterte utgivelser:_NEWLINE__NEWLINE_- Claus H\xc3\xbcberdh: No sleep \'till Hammerfest (Garden Snake Records GSR-001) (1982) (7" Single; Hans-Peter Johnsen p\xc3\xa5 gitar)_NEWLINE__NEWLINE_- Pleasure in Pain: Demo (1986) (demo-kassett; Hans-Peter Johnsen p\xc3\xa5 gitar / Stein Erik Eilertsen p\xc3\xa5 slagverk)_NEWLINE__NEWLINE_- Diverse artister: Troilltampen \'87 (1987) (samle-kassett med 1 live innspilling med Pleasure in Pain; Hans-Peter Johnsen p\xc3\xa5 gitar)_NEWLINE__NEWLINE_- Berg & Dal Band: Demo (1991) (demo-kassett; Hans-Peter Johnsen p\xc3\xa5 gitar / Rune Eriksen p\xc3\xa5 bass)_NEWLINE__NEWLINE_- Lazy Zway: Demo (1994?) (demo-kassett; Rune Nylund p\xc3\xa5 slagverk)_NEWLINE__NEWLINE_- The North: No Borders (West Records WRCD107) (2004) (CD; Rune Nylund p\xc3\xa5 slagverk)'